Автор: Стойчо Генов 20:50 / 29.11.2019 Коментари (0) 1010
Виктория Волей (Пловдив) продължи отличните си мачове във Висшата лига и постигна четвърта поредна победа през настоящия сезон. Възпитаниците на треньора Атанас Митрев спечелиха гостуването си на Черноморец (Бяла) с 3:1 (21:25, 25:14, 26:24, 25:19) гейма. Двубоят от 6-ия кръг на Източната група приключи точно за 81 минути.
Така "викторианците“ имат вече актив от 13 точки от началото на сезона (4 победи и 2 загуби, при геймова разлика 16:9). Успехът бе достатъчен на Виктория Волей да запази първото си място във временното класиране.
"Изиграхме мач, в който се лутахме в двете крайности. Редувахме добри моменти с колеблива игра. Това можеше да ни изиграе лоша шега, особено в третия гейм. Мачът щеше да премине в друго естество и можеше да загубим дори победата. Радостното е, че все пак успяхме да наложим волята си. Приключваме сезона и мисля, че като цяло сглобихме отбор въпреки тежкия старт, който имахме. След двете загуби аз изрично натъртих, че отборът ще се вдигне и ще е фактор в групата. Постигнахме го, за което благодаря на момчетата. Сега ще наблегнем на физическа подготовка, имаме близо два месеца за това“, заяви за официалния сайт на Виктория Волей треньорът на отбора Атанас Митрев.
Георги Димитров, Евгени Григоров, Димитър Узунов, Мирослав Димитров, Петър Шойков, Желязко Апостолов, Калоян Въчниво – либеро (Енис Караденис – либеро, Радостин Георгиуев, Стилиян Георгиев).